Jesaja 36 – Stilwees en vertroue teen 'n oormag – Bybelskool
Written by Chris van Wyk on Feb 17, 2011 . Posted in Jesaja.
'n Paar verduidelikings:
Lakis lê so 40 km suid van Jerusalem – opgrawings bevestig die verwoesting van Lakis deur die Assiriërs. Assirië val hulle dus vanuit hulle eie grondgebied aan.
Sanherib het koning van Assirië geword in 705 v C as Sargon II se opvolger en sy ryk begin uitbrei na Judese gebied.
Hiskia het in 715 v C koning geword, wat beteken dié beleëring het in 701 v C plaasgevind.
Die plek vanwaar hulle die stad beleër het, die kanaal op pad na die Bleikveld, is presies waar Agas die stad wou beveilig met die vorige bedreiging van die Arameërs en die noordryk (Jes 7:3), baie duidelik 'n strategiese punt.
Eljakim en Sebna tref 'n mens ook in hoofstuk 22:15-25 aan, oor wie Jesaja daar 'n oordeel uitgespreek het. Hulle boesem ook nie hier veel vertroue in nie, en dit wil lyk asof hulle rolle reeds omgeruil is soos vroeër voorspel.
Let op met hoeveel finesse die hoofadjudant van Sanherib die Joodse afvaardiging bang praat.
Oor Egipte: Hy vat hulle aan oor hulle poging om met Egipte 'n alliansie aan te gaan, en wys uit hoe vrugteloos dit is. Woorde is nie genoeg nie! (36:4-6; 8-9)
Oor Hiskia: Hy verdraai die betekenis van die hervormings wat Hiskia aangebring het, en sê dat dit die Here se altare is wat Hiskia verwoes het – dit terwyl dit juis nie so was nie; Hiskia het die wet se voorskrifte nagekom om die Joodse volk te lei om net in Jerusalem te aanbid (36:7). Die hoofadjudant vry daarmee natuurlik ook na die Joodse teëstanders van Hiskia se hervormings – slim!
Oor God: En Hy maak aanspraak daarop dat dit God se wil is dat hulle Juda onderwerp. Let op hoe hy God se persoonsnaam Jahwe (Here) vir sy doel inspan (36:10)! Maar dan gaan hy voort om juis dié God te relativeer as Een wat hulle nie uit Assirië se hand sal kan red nie.
Geen wonder die Joodse afvaardiging wil nie hê die manskappe moet hoor wat gesê word nie! Die hoofadjudant spreek dan egter juis die manskappe toe en raai hulle aan om nie op die koning of sy God te vertrou nie. Anders sal dit hulle suur bekom. Onderwerping bring vir hulle vrede, al is dit nie in hulle eie land nie. Maar teënstand sal tot groot verdrukking lei.
Let op hoe die koning die manskappe beveel om nie te antwoord nie, en hulle stilbly. Die eerste tekens van 'n gehoorsaamheid aan die opdrag van die Here in Jes 30 dat hulle krag lê in stilwees en vertroue, saam met gebed, soos ons in die volgende hoofstuk gaan sien.